แบงก์โสมลุยออกบาทบอนด์ล็อตใหม่
เคเอ็กซิมแบงก์ลุยออกพันธบัตรสกุลเงินบาทล็อตใหม่อีก 1 หมื่นล้านบาท ในรอบกว่า 2 ปี
3 ก.ย. 2558

เคเอ็กซิมแบงก์ลุยออกพันธบัตรสกุลเงินบาทล็อตใหม่อีก 1 หมื่นล้านบาท ในรอบกว่า 2 ปี
นายประกอบ เพียรเจริญ ผู้อำนวยการบริหาร สายงานธุรกิจตราสารหนี้ กลุ่มธุรกิจบริหารเงินและตลาดทุน ธนาคารเอชเอสบีซี ประเทศไทย เปิดเผยว่า เอชเอสบีซีได้ร่วมกับธนาคารกรุงไทย เป็นผู้จัดจำหน่ายพันธบัตรสกุลเงินบาท (บาทบอนด์) ที่ออกโดยธนาคารเพื่อการส่งออกและนำเข้าแห่งเกาหลีใต้ (เคเอ็กซิมแบงก์) วงเงิน 1 หมื่นล้านบาท และนับเป็นการออกหุ้นกู้ล็อตเดียว (Single Tranche) ที่มีวงเงินสูงสุดนับตั้งแต่ที่ต่างชาติเคยออกบาทบอนด์เป็นต้นมา
ทั้งนี้ หุ้นกู้ชุดดังกล่าวมีอายุ 3 ปี อัตราดอกเบี้ย (คูปอง) 2.18% และจำหน่ายได้หมดโดยมีผู้แสดงความสนใจเข้ามามากถึงประมาณ 1.7 หมื่นล้านบาท โดยนับเป็นการออกบาทบอนด์เป็นครั้งที่ 8 แล้วของเคเอ็กซิมแบงก์ นับตั้งแต่ปี 2008 ภายใต้กรอบมาตรการริเริ่มพัฒนาตลาดพันธบัตรเอเชีย (เอบีเอ็มไอ) ที่กระทรวงการคลังร่วมผลักดัน โดยเคเอ็กซิมแบงก์ได้ขออนุมัติจากสำนักงานบริหารหนี้สาธารณะ (สบน.) ตั้งแต่เดือน พ.ย. 2557 
นายประกอบ กล่าวว่า ปัจจัยสำคัญของการออกบาทบอนด์อีกครั้งในรอบกว่า 2 ปี ไม่ได้มาจากค่าเงินบาทที่กำลังอ่อนค่าเป็นหลัก แต่ยังเป็นเพราะต้นทุนสวอปที่แปลงกลับเป็นเงินเหรียญสหรัฐหรือสกุลเงินท้องถิ่นแล้วมีต้นทุนถูกลง นอกจากนี้ยังเป็นเพราะตลาดทุนไทยยังมีเสถียรภาพที่ดีเมื่อเทียบกับหลายประเทศในภูมิภาคด้วย
ด้านแหล่งข่าวจากกระทรวงการคลัง เปิดเผยว่า สบน.ได้อนุมัติให้ต่างชาติออกหุ้นกู้สกุลเงินบาท 3 ราย ในการขออนุญาตรอบที่ 2 ของปีนี้ ประกอบด้วย ธนาคารโลก (เวิลด์แบงก์) ธนาคารแห่งหนึ่งจากเกาหลีใต้ และบริษัทเอกชนรายหนึ่งในจีน อย่างไรก็ตามทั้ง 3 รายมีการขอออกตราสารหนี้ในวงเงินที่ไม่มากนัก